b"\n_START_ARTICLE_\nSanta Maria de Puigcerd\xc3\xa0\n_START_SECTION_\nL'edifici\n_START_PARAGRAPH_\nEra formada per tres naus i un atri campanar als peus. L'edifici va ser ampliat i remodelat des de l'inici, en un proc\xc3\xa9s que esdev\xc3\xa9 for\xc3\xa7a complex. Les naus laterals, fetes amb volta de creueria, tenien diverses capelles entre els contraforts, catorze a finals del segle XIX. En aquest moment l'inter\xc3\xa8s de l'interior romania en l\xc3\xa0pides sepulcrals, com la de Margarida Cadell, morta el 1308, que actualment es pot visitar al MNAC._NEWLINE_Probablement, les reformes m\xc3\xa9s important s'hi feren durant els segles XIV i XVIII, en l'\xc3\xbaltim cas a causa d'un incendi documentat l'1 de juny de 1785, que afect\xc3\xa0 l'altar major, el presbiteri, les sagristies, l'arxiu i l'orgue; \xc3\xa9s a dir, la totalitat de l'esgl\xc3\xa9sia. A finals del XIX l'esgl\xc3\xa9sia ja no tenia absis._NEWLINE_Del conjunt era destacable la portalada d'entrada de ponent, del segle XIV, que actuava com a atri, feta amb marbre vermell d'Is\xc3\xb2vol i en qu\xc3\xa8 hi havia diverses l\xc3\xa0pides a terra. L'entrada comunicava amb el cor i la nau central. S'hi observen arquivoltes ogivals, amb motllures pentagonals i rodones, que se sostenen sobre deu columnes rodones culminades amb capitells, decorats amb motius vegetals, com dues pinyes. A la dreta encara \xc3\xa9s visible el baix relleu d'un traginer._NEWLINE_La porta de migdia, feta amb el mateix tipus de pedra que l'anterior, tenia uns esglaons que baixaven a l'al\xc3\xa7ada de l'actual campanar, ja que la pla\xc3\xa7a actual es constru\xc3\xad sobrepujada amb les runes de l'esgl\xc3\xa9sia. Constava de cinc arquivoltes ogivals de motllura rodona amb cinc columnes, del mateix estil, i els capitells estaven decorats amb caps de gatons. Una de les arquivoltes es restaur\xc3\xa0 i es va reinstal\xc2\xb7lar a l'esgl\xc3\xa9sia de Sant Dom\xc3\xa8nec de Puigcerd\xc3\xa0, al costat de la porta principal, que d\xc3\xb3na pas al baptisteri._NEWLINE_El campanar era quadrat i ample, amb un acabament de plom l'arranjament del qual va causar un incendi el 6 de juliol de 1650, amb qu\xc3\xa8 es van fondre campanes i rellotge. La coberta era coronada amb un motiu daurat. L'acc\xc3\xa9s era una escala de cargol de granit i s'hi conserven les obertures originals i ogivals a banda i banda. A les altres dues bandes i hi ha dues rosasses de granit. Al tram superior, que \xc3\xa9s m\xc3\xa9s llarg i fou constru\xc3\xaft durant les reformes del XVIII, el campanar passa a ser octogonal i nom\xc3\xa9s apareixen carreus als angles del pol\xc3\xadgon. El coronament \xc3\xa9s del XIX."